
Teachin Scots Language in the Scuils 








N the 24 Juin this year, the Convener o 

the Cross Pairty Group on the Scots 
Leid, Rob Gibson MSP (SNP), speirt the 
Scots Executive whit innovative meisures it 
wis takin in the scuils 
anent the teachin o the 
Scots language. 
The follaein repone wis 
gien bi the Depute Mein- 
ister for Education an 
Young Folk, Euan 
Robson MSP (SLD), 
inset:- 
"The Scots meinisters 
haes owerance for the hail 
strategic direction o Scots 
education. Owerance for 
the particularities o man- 
agement an delivery o the 
curriculum bides wi the 
education authorities an 
the scuils. Learnin an 
Teachin Scotland an ither sic bodies fends 
advice on curriculum maitters. A braid reinge 
O innovative meisures 1s uised in Scots scuils 
tae teach the Scots language." 
Rob Gibson:- "The meinister maun be weel 
awaur that forspeakers on the European 
Chairter for Regional or Minority Languages 
haes threapit that the Scots Executive shuid:- 
create conditions for the uiss o Scots...throu 
the adoption o a language policy an positive 
meisures efter complouterin wi the speakers 
o the language. Haes he met wi bodies that 
represents Scots language groups? Is he takin 
ony steps wi the education authorities tae 
forder thon important threap frae Europe?" 
Euan Robson:- "A recognise the maimber's 
intrest in the subject an thank him for his 
question. He will ken that the chairter haes 

nae legal staundin. For aw that, as the oot- 
come o the report o Mairch 2004 bi the Co- 
matee o Experts on the chairter, officials haes 
stertit oot on discussions wi the academic 
community on the produc- 
tion o a Scots language 
strategy. A  unnerstaund 
that the Scottish Centre 
for Information on Lan- 
guage Teachin an research 
(SCILT) at Stirling Uni- 
vairsity is in active discus- 
sion wi the Executive 
officials anent thon mait- 
ter. 

We howp tae fetch oot a 
strategy at the hinneren o 
this year at the airliest but 
mair nor likely, it'll no be 
till airly nixt year. The 
maitter is o muckle intrest 
tae the Executive an we 
will follae it up. As A said, A'm gratefu tae 
the maimber for highlichtin this maitter." 


Stravaiger@) 07946-256-059 





Copyricht 
© Copyricht for awthin written in this wittins 
Blat bides wi Ro Paimic. The Scots Pune 
Wittins can be fotie-copied in hail or in pairt 
athoot limit o nummers an this hauds guid an 
aw for ony pairt o the wittins blat that’s furthset 
in ony ither publication. 


Scots Tung Consaits 


HAE words o the Depute Meinister is 

encouragin on the surface an, if throu 
pairsonal experience in the bygane, we micht 
hae grunds for haein oor doots, we maun 
warsle wi thaim tae gie him the benefit o the 
doot till we see the ootcome. The fact that it's 
the Scottish CILT at Stirling Uni that the 
Executive's officials is speakin tae is hertenin 
in itsel seein the lang staundin links it haes 
haed in the bygane wi the Scots language an 
in particlar, the SLRC. There nae doot that it 
will hae the best intrests o the leid at hert. 
Whit daes gar the alairm bells ring tho 1s the 
memories 0 bygane promises o the Executive 
that hisnae been kept sic as the ane tae hae a 
question on the Scots language pitten intae 
ane o the Household Surveys. 

















Comatee o Regions Uphauds Cooncillor 








N its plenary session aboot whit pairt on- 

line administration (eGovernment) wis tae 
tak in the Europe o the future, the Comatee o 
the Regions acceptit an taen up the Consait 
(Opinion) o Cooncillor Keith Brown (SNP) 
frae Clackmannanshire (see fotie). The oot- 
come o aw this wis the CoR 
cryin on the Commission tae 
"gie local bodies a haund tae 
fend eGovernment services in 
different languages, an in parti- 
clar, regional an lesser uised 
languages." 
When speirt bi Eurolang on hou 
he sees sic a ploy giein a haund 
tae the development o Europe's || 
threatened an minoritised lan- 
guages, Cooncillor Brown said, 
"The ideas ahint this wis sib tae 
equality, diversity an accessibil- 
ity. The subject o the Consait is really e- 
government (includin e-governance) an ma 
raisons for addin in this proponement wis 
cause A believed that folk will only ken the 
guid o increased electronic access tae govern- 
ment services if we tak guid tent o the need 
tae talk tae folk, literally an metaphorically, 
in the language that they speak thirsels an the 
ane that they're maist comfortable wi. Bi 
recognisin the sindry wants o different folk, 








we'll hae mair chance o thaim takin up the 
inlats providit bi e-government. The saicont 
element wis tae provide recognition o oor 
rich cultural diversity baith cause that's a guid 
thing in itsel an cause it represents a conter 
trend tae the view o the EU as monolithic an 
no relevant tae citizens, parti- 
clar thaim in farawa or periph- 
eral regions an thaim whaur 
lesser uised languages is in the 
majority." 

Cooncillor Brown qualified the 
CoR Consait a wee bit addin 
that, "There no muckle in the 
Consait anent strategies aboot 
lesser-uised an minority lan- 
guages juist cause the strategic 
level inpit, an the Consait itsel 
wis mair aboot e-government 
per se. Howanever, for whit it's 
wirth, A think we cuid egg on the Commis- 
sion tae leuk intae an pey for saftware an 
infrastructure programs that provides an inlat 
tae an the provision o information frae e- 
government services in aw the recognised 
lesser uised languages." 








Nixt Forgaitherin 


Tae be decidit efter the summer breck 














This Craig Sall Bide Unsclimmed 


bi Irene Broon owerset intae Scots bi STW Editor 





OBERT Henryson, noo regairdit as ane 

o Scotland's brawest poets, bid in Dun- 
fermline in the late 15t century. He wis a 
Univairsity graduate, in holy orders an a kirk 
lawyer. O the 15 poems haundit doon tae us, 
three is regairdit as his bettermaist wark: 
Testament of Cressaid, Orpheus and Eury- 
dice an The Morall Fabillis. 
On Seturday 8 Mey 2004, ablow the bossed 
an timmert ruif o the Dunfermline Provost's 
Chaumers, The Merchants 0 Renoun, a group 
estaiblisht bi the late Neil McCallum, cairriet 
oot readins o three Tales from the Fox Fa- 
bles as pairt o the Robert Henryson Associe's 
11t Collogue. 
The ettles o the Robert Henryson Associe is 
"tae forder a braider appreciation o his 
wark amang the public as a hail." Tae cairry 
oot this ettle, the language that Robert Henry- 
son's wark is written in, Middle Scots, wad 
hae tae be makit mair accessible. The 3 fa- 
bles, The Tod, The Wolff and The Cadgear, 
Schir Chanticlear and The Foxe and The 
Tod, The Wolff and The Husband, that wis 
performed bi the cast 0 six wis duin maistlins 
in Middle Scots. This wis weel read wi some 
enterteenin actin, but muckle o whit wis read 
wad be tint tae a listener that wisnae familiar 
wi the original text. In sayin that, the Mer- 
chants' cast performance alloued the rhythm, 
poetic soonds an alliteration tae come throu, 
giein a preein o whit wey Henryson is sae 
weel loved bi his aficionados. Wi the per- 
formance no bein duin in costume alang wi 
the language no bein familiar, misfortunately 
makit the experience an esoteric ane. 
A modernised edition o The Thirteen Moral 
Fables o Robert Henryson haes been written 
bi R W Smith. He accepps in his innin, the 


kinches that the ordinar reader haes wi the 
ancient language an pynts oot the need tae 
hae muckle glossaries but constant reference 
tae thaim he says is shuir tae meddle wi the 
naitural an easy enjoyment o his poetry. 

In the collogue efter the performance, it wis 
howped that the wark cuid be taen tae the 
scuils. Sae that new readers comin tae Henry- 
son can be encouraged tae appreciate the airt 
o this story-teller, humourist an creetic, the 
original language shuid be chynged. Nae 
doot, the pairtly academic audience vailyed 
the wark an research that gaed intae the per- 
formance, but for this listener, the metaphor o 
Dunfermline's slogan, esto rupes inaccessa, - 
(This craig sall bide unsclimmed), says it aw. 
The Robert Henryson Associe can be gotten 
at:- The Secretar, The Robert Henryson As- 
socie, 2 Meadowend, Crossford, Dunfermline 
KY12 8YF 


Signs o Doric 


HE Inland Revenue Office in Aiberdeen 

haes officially recognised that the feck o 
the local population disnae speak English for 
ordinar but is mair like tae uise the Doric an 
they hiv pitten up a notice tae tell the public 
that this is aw richt an if they want tae speak 
Doric, it'll be weel unnerstuid bi the staff. 
This is a walcome chynge an a muckle 1m- 
pruivement on some Stirling coort sheriffs. 
Howanever, there still aye a want o basic 
education here on the difference atween lan- 
guage an accent whan thair forspeaker 
threaps that whaur ither dialects juist chynge 
the vowel soonds, Doric uises different 
words. Puir sowel, if he's no yin o oo he'll 
hae nae kennin o the words ither fowk uises. 














Breton Poindin Thrawn oot o Coort 








WER in Brittany, a 32 year auld jour- 

nalist cried Erwan Chartier, haes re- 
fuisit tae pey his TV licence syne the year 
2000 in a plaint agin the want o a public TV 
service in the Breton leid, the ilkaday lan- 
guage uised bi him an his faimly in the 
faimly hame. He telt Eurolang that he wis 
ettlin tae hae a plaint an aw agin the want o 
ony richt regional TV public service in Brit- 
tany, in compare wi the lave o Europe. 
Efter umpteen mindins, the French tax office 
haed speirt an advocate tae guide the poindin 
o furnitur at the hoose o Erwan Chartier. A 
traditional Breton wardrobe an bink haed 
been walit oot for poindin. 
The case bi the French tax office agin the 
journalist wis thrawn oot o the coort bi the 
judge an, tho the ettle o the plaint wis cultural 
an politcal, the action wis thrawn oot ower 
the French administration no haudin tae thair 
ain official procedure for winnin back pey- 
ments o siller. 


The French tax office haed sent a wheen o 
letters ower a lang while but nane o thaim 
haed been signed sae they didnae cairry ony 
legal wecht. Howanever, durin the coort 
hearins, the defence advocate haed pyntit oot 
that his client haed refuisit tae pey the licence 
in a plaint ower the want of ony Breton on 
the television. The coort haes laid doon that 
the French tax office haes tae pey aw M. 
Chartier's legal expenses an legal fees for the 
case. 

Whan speirt bi Eurolang whither this win wis 
like tae see the stert o a wide reingin cam- 
paign tae haud aff peyin TV licence siller, M. 
Chartier telt o twa ither sic like cases that 
haed been won in raicent months. 

In Wales an Ireland in the 70s an 80s, some 
advocates wis gien the jyle for refuisin tae 
pey thair TV licences. This wis contered wi 
gret big muckle boycott campaigns that endit 
up wi the estaiblishment o ful scale television 
services in baith Welsh an Irish. 


Whit wey no gie a visit tae Scots Tung’s wabsteid at:- 


http://uk.geocities.com/rfairnie@btinternet.com/ 
or juist dae a wab search for Scots Tung? 








| Aboot 
mm EUROLANG 


¢ Dae ye e'er feel that yer kivverage o Europe 
eiks tae aw thae stereotypes aboot dreich, 
gray institutions in Brussels an Strasbourg? 

¢ Dae ye fund yersel warstlin wi 'Eurospeak' 
whan ettlin tae mak European maitters 
relevant tae yer audience? 

¢ Hiv ye e'er wunnert hou ye cuid mak 
European maitters leuk mair interestin, mair 
human-airtit? 

¢ Are ye wunnerin hou ye can refleck the 
concairns 0 communities athoot hivin tae wide 
throu Directives an Accession Criteria? 

¢ Dae ye wunner hou ye can report on Europe 
whan no mony o yer readers, listeners or 
viewers taks the bother tae vote in European 
elections. 

Eurolang, the new wey o leukin at 
Europe, can help yer media ootlat 
We fend kivverage o the concairns felt in 
regions frae the Basque kintrae tae Brussels, 
frae Greece tae Galwey. 

Thae airts that considers thirsels culturally 
sindry, aft feels that thair vyce is scantlins 
heard at naitional, lat alane European level. 
For aw that, it's thae regional identities that 
maks a necessar contribution tae the 
linguistic an cultural diversity o Europe an 
maks siccar that it's sic a glamour like an 
varrit place tae kivver. 

Frae its offices in Brussels, an wi uphaud frae 
a wab o local pairt-time journalists athort 
Europe, Eurolang fends an ilkaday on-line 
news an information service aboot thae 
minority communities an the affeirs that 
maitters tae thaim. 

Frae the minority pynt 0 view, we fend a 
braid reinge o stories sitable for mony 
different pairts 0 a newspaper or news 
program: political, economic, cultural an 
social. 

Heid Editor:- Davyth Hicks 

E-mail: davythhicks@hotmail.com 

Wab: http://www.ecurolang.net 

The stories pitten oot bi Eurolang is fendit for 
the free uiss o ony or aw media ootlats. The 
story at the fit o this page is a guid exemplar. 


Makar’s Neuk 


Ane doolie seasoun to ane carefull dyte 
Suld correspond, and be equivalent. 

Richt sae it wes when | began to wryte 
This tragedie, the weader richt fervent, 
When Aries, in middis of the Lent, 

Shouris of haill can frae the north discend, 
That scantlie frae the cauld | micht defend. 








Yet nevertheless within mine orature 
Istude, when Titan had his beamis bricht 
Withdrawin doun, and sylit under cure 
And fair Venus, the bewtie of the nicht, 
Upraise, and set unto the west full richt 
Hir goldin face in oppositioun 

Of God Phebus, direct descending doun. 


Throu out the glass hir beamis brast sae fair 
That | micht see, on everie side me by, 

The Northin wind had purifyit the Air 

And shed the mistie cloudis frae the sky; 
The frost freesit, the blastis bitterly 

Frae Pole Artick come whisling loud and shill 
And causit me remuve againis my will. 


Frae The Testament of Cresseid 
bi Robert Henrysoun c. 1420-1490 





